Anno Domini millesimo quadringentesimo vigesimo, statuta sunt haec apud Cistercium in Cisterciensis Ordinis Capitulo generali. ORATIONES 1.  Pro sanctissimo… *etc. ut in anno* 1419. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1401. [DIFFINITIONES GENERALES] 6.  Editas anno praeterito in generali Capitulo diffinitiones omnes et singulas ratificat et confirmat praesens Capitulum generale pariter et approbat. 7.  Item, cum Ordo noster… *etc. ut in anno 1411, n° 7*. [DIFFINITIONES SPECIALES] 8.  Impedimenta notoria accedendi ad Capitulum praesens abbatum omnium Ordinis nostri Cameracensis, Tornacensis et Morinensis dioecesium exposita reverenter dicto Capitulo per dominum Claraevallis, legitima reputans et decernens idem Capitulum, ipsorum omnium et singulorum absentias ab eodem habet et haberi declarat favorabiliter excusatos. 9.  Ad idem fiat pro abbatibus de Ebraco, Schonaugia, Otterburg, de Monte Sancti Disibodi, de Loco Sanctae Mariae et de Heysterbach. 10.  De Theoloco, de Clarofonte et de Vallibus in Ornesio monasteriorum abbatibus et eorum cuilibet committitur per generale Capitulum, quatinus per censuram Ordinis et alia iuris remedia, omnes personas Ordinis sexus utriusque, quas repererint monasterio de Crista vel personis ipsius teneri vel efficaciter obligatas fore per litteras aut alia documenta legitime, coerceant ad satisfactionem plenariam viriliter et compellant. 11.  Ad idem committitur pro Cistercio, et sint iudices de Firmitate, de Crista et de Caroliloco. 12.  Ad idem pro Claravalle, et sint iudices de Caroliloco, de Crista et de Theoloco. 13.  Ad idem pro Aceyo, et constituitur iudex abbas Cariloci. 14.  Ad idem pro Charitate, et sit iudex idem abbas. 15.  Ad idem pro Caroliloco, et constituatur iudex de Valle Nostrae Dominae. 16.  Ad idem pro monasterio Dulcis vallis, et sint iudices dominus Cistercii, de Caroloco et de Clarofonte monasteriorum abbates. 17.  Capitulum generale committit domino Claraevallis, ut de facto sororis Agnetis dictae Katae de Valentinis, monialis monasterii monialium de Pratis prope Duacum, se informet, et si humilis ipsius poenitentia et alia devotionis merita exegerint, super casibus per dictam monialem perpetratis et Capitulo expositis, secundum suam conscientiam dispenset, et eidem moniali gradus Ordinis restituat actoritate Capituli, si eidem videatur expedire. 19.  Abbati de Runa committitur per generale Capitulum ut ad monasterium in Landstrast, Aquileensis dioecesis, si tamen pateat accessus, vel ad aliud monasterium nostri Ordinis eidem magis propinquum, si tutius possit accedere, et ibidem inquirat de vita et moribus fratris Blasii, abbatis dicti monasterii, ac regimine ipsius, et secundum quod repererit, corrigat, instituat et destituat quaecumque secundum Deum et bonam conscientiam fuerint corrigenda, instituenda et destituenda in plenaria Ordinis potestate, in eodem fratre vel etiam personis regularibus eiusdem loci. Item, eidem committitur per generale Capitulum, ut cum fratribus Laurentio, sacerdote et monacho in dicto monasterio Landstrast professo, Sifrido sacerdote et monacho in Sancta Cruce professo, et Martino sacerdote et monacho in Sittich professo, semel dispensare valeat dumtaxat, et gradum et habitum ipsis restituere, et ad omnes actus Ordinis legitimos habilitare valeat auctoritate Capituli generalis, et super irregularitate contracta immiscendo se divinis in saeculo, si quam contraxerint, dispensare valeat auctoritate Capituli memorata, et quod si digna eis merita suffragentur, ad officia et dignitates possint in Ordine, praemissis non obstantibus, promoveri. 20.  Capitulum generale annuit et concedit abbati de Caesarea ut unum de monachis suis in confessorem eligat, qui ipsum in casibus Capitulo reservatis dicti Capituli auctoritate absolvat, ipseque dicti sui monasterii personis regularibus et aliis sibi subiectis in dictis casibus et dicta auctoritate beneficium absolutionis simili modo impendere valeat, pro uno semel dumtaxat. 21.  Spoliatum furtive bonis quibusdam mobilibus valoris viginti florenorum vel circa nominatum Theobaldum de Bergeriis, dudum abbatem Albaeripae, per latentes et nefarias effractiones camerae, quam in dicti loci dormitorio post abbatialis praesidentiae renuntiationem tenebat, generale Capitulum praecipit usque ad integram restitutionem vel condignam satisfactionem contentari, infra octo dies ab insinuatione praesentis mandati in dicto monasterio facienda generaliter, et etiam certis personis super hac re suspectis specialiter. Alioquin omnes et singulas dicti monasterii regulares personas, cuiuscumque status existant vel gradus, quae maleficium huiusmodi facto, consilio, censensu conniventi vel permissione perpetrarunt aut perpetrari annuerunt, declarat idem Capitulum et denuntiat excommunicationis incurrisse sententias illas, quae dominicis Palmarum annuatim pro furtis et aliis criminibus, secundum Ordinis approbatam consuetudinem, promulgantur solemniter, a quibus non absolvantur a quocumque, nisi satisfactione praemissa vel in casibus exceptis a iure. 22.  Abbati de Eberbaco per generale Capitulum committitur, ut quam cito poterit ad monasterium de Castro aquilae personaliter accedens inquirat ibidem, si quaedam de bonis sui monasterii minus utilibus abbas loci possit in utiliora commutare ; cuius rei veritate comperta, referat anno futuro in Capitulo generali. Insuper committitur eidem, si in dicto monasterio de Castro aquilae repererit novitios habiles, quod infra annum professionis abbati loci licentiam concedat quod eos possit assumere ad Ordinis professionem, auctoritate Capituli memorati per triennium proxime successurum. Similiter fiat cum abbatibus in Otterburg et in Monte Sancti Disibodi. 23.  Per Capitulum generale conceditur abbatibus de Eberbaco et de Otterburg, ut rigorem poenae fratri Conraldo, quondam abbati monasterii Montis Sancti Disibodi, inflictae propter certos suos excessus mitigare valeant, et cum eodem misericorditer dispensare secundum quod videbitur eisdem expedire, in plenaria Ordinis potestate. 24.  Capitulum generale annuens petitioni abbatis de Schonaugia, ut possessiones et bona minus utilia videlicet ad summam quatuor millium florenorum, de sui conventus consilio et assensu, in magis utilia commutare possit, servata in omnibus forma Benedictinae. Et dantur sibi pro inspectoribus de Mulenbrunnen et de *Bebenhusen* monasteriorum abbates, qui in futuro Capitulo fidelem faciant relationem. 25.  Committitur abbati de Mulenbrunnen per generale Capitulum, quatinus si repererit fratrem Ioannem de Hentzschsheim, conversum monasterii de Schonaugia, fore correctum et emendatum super quadam apostasia quam incurrit per spatium duorum annorum vel circa, habitu regulari dimisso, ad gradus, actus et honores Ordinis legitimos restituat auctoritate Capituli generalis. 26.  Ad humilem nobilis et potentis viri domicelli Ioannis de Richetont, comitis de Ligueinge, supplicationem, conceditur gratiose per Capitulum generale, ut domina Elisabeth soror dicti comitis et abbatissa monasterii monialium de Bure possit et valeat eligere confessorem in Ordine nostro idoneum, qui eam absolvat de omnibus casibus Capitulo reservatis, auctoritate dicti Capituli generalis, praesenti diffinitione per triennium duratura. 27.  Committitur per generale Capitulum abbati de Alba, Spirensis dioecesis, auctoritas dispensandi cum fratre Friderico Spriezman de Hornn, monacho et sacerdote dicti monasterii, videlicet quod, non obstante apostasia quam incurrit per saeculum damnabiliter evagando, ac etiam irregularitate per ipsum contracta immiscendo se divinis, restituatur eidem habitus regularis. 28.  Supplicationem abbatis et conventus monasterii in Sturzelbrun annuens, Capitulum generale dispensat cum fratre Petro monacho ac sacerdote dicti monasterii, qui dum nacta quadam occasione, dispensatione a quodam primario impetrata ab Ordinem Fratrum Minorum se contulit sub forma capellani, sed tandem ad cor ductus et stimulante se conscientia ad Ordinem reversus, poenitentiam Ordinis patienter peregit, ut non obstantibus praedictis ad omnes actus et dignitates Ordinis, auctoritate Capituli generalis valeat promoveri citra tamen abbatiatum. 29.  Attentis guerrarum turbinibus… *etc. ut in anno* 1419, *n°* 26. 30.  Domino Cistercii reverenter committit Capitulum generale misericorditer dispensari cum fratre Ysambardo de Roboreto, presbytero et monacho monasterii de Caroliloco, ut non obstante apostasia quam incurrit per spatium octo mensium vel circa, non tantum habitum regularem dimittendo, sed se immiscendo divinis, super quo poenitentiam sibi ab Ordine iniunctam humiliter et devote peregit, valeat per dictum dominum, auctoritate Capituli ad omnes actus, gradus et dignitates Ordinis, etiamsi abbatialem includant honorem promoveri. 31.  Per generale Capitulum committitur abbati de Nova cella ut informet se, an de Lubens, de Heinrichavio, de Camentz, de Grissovia, de Rauda, et de Gemellitz, Wratislaviensis dioecesis, monasteriorum abbates sint potentes ad visitandum generale Capitulum et tenendum scolares. Et si reperiat eos impotentes ad praemissa, excuset eos a via Capituli per biennium de praedictis. 32.  Dispensatur per generale Capitulum cum fratre Nicolao Hitzberg, monacho expresse professo monasterii in Heinrichaw, qui apostatavit ab Ordine quasi per dimidium annum, habitu regulari reiecto, super quo poenitentiam sibi iniunctam ab Ordine humiliter peregit, ut, non obstante dicta apostasia, possit ad omnes gradus et honores Ordinis promoveri, citra tamen abbatiatum. 33.  Abbatem Vallis benedictae citat generale Capitulum coram domino Cistercii, praecipiens eidem sub poena depositionis, quatinus infra duos menses a die qua sibi praesens diffinitio notificata fuerit numerandos, praesens coram dicto domino compareat, et fidelem de omnibus pecuniis per eum receptis ab Ordine rationem eidem domino reddat, et plenarie satisfaciat et integre. 